"ମୁଁ ଦେଖିଲି ସେ ମୁଣ୍ଡ ଓ ହାତ କେମିତି ଅଜବ ଢଙ୍ଗରେ ହଲାଉଛନ୍ତି । ମୁଁ ପଚାରିଲି, 'କ'ଣ ଏମିତି ପିଲାଙ୍କ ପରି ମୁହଁ ହାତ ହଲାଉଛ?' ସେ କହିଲେ ତାଙ୍କୁ ନିଶ୍ୱାସ ନେବାରେ କଷ୍ଟ ହେଉଛି... ତା' ପରେ ସେ ସାଙ୍ଗେ ସାଙ୍ଗେ ଚାଲିଗଲେ," କହିଛନ୍ତି ସୁନାରାମଙ୍କ ପତ୍ନୀ ଫୁଲମଣି ।
Share this:
ଭୁବନେଶ୍ୱର/ମୟୂରଭଞ୍ଜଃ ଚାରି ଦିନ ମଧ୍ୟରେ ଭାରତୀୟ ଖାଦ୍ୟ ନିଗମର (Food Corporation of India - FCI) ଦୁଇ ଜଣ କର୍ମଚାରୀ କରୋନାରେ ଆକ୍ରାନ୍ତ ହୋଇ ପ୍ରାଣ ହରେଇଲେଣି । ମେ ୧୦ ତାରିଖ ଦିନ ଜୟପୁର କୋରାପୁଟରେ କାର୍ଯ୍ୟରତ FCIର ଆକାଉଣ୍ଟାଣ୍ଟ୍ ୩୮-ବର୍ଷୀୟ ସଞ୍ଜୀବ କୁମାର ସିଂଙ୍କ ମୃତ୍ୟୁ ହେବା ପରେ ମେ ୧୩ ତାରିଖ ରାତିରେ ବାଲେଶ୍ୱରରେ କାର୍ଯ୍ୟରତ କମର୍ସିଆଲ୍ ମ୍ୟାନେଜର୍ ୪୪ ବର୍ଷୀୟ ସୁନା ରାମ ଟୁଡୁଙ୍କ ମୃତ୍ୟୁ ହୋଇଛି ।
ଏହି ଦୁଇ ଯୁବ କର୍ମଚାରୀଙ୍କ ଅକାଳ ମୃତ୍ୟୁ ଯୋଗୁଁ ଓଡ଼ିଶା ଏଫ୍.ସି.ଆଇ.ର (Odisha FCI) କର୍ମଚାରୀମାନଙ୍କ ମଧ୍ୟରେ ଦୁଃଖର ଲହରୀ ଖେଳିଯାଇଛି ଓ ଏବେ ରାଜ୍ୟ ସରକାର ସେମାନଙ୍କୁ କରୋନା ଟିକାକରଣରେ ପ୍ରାଥମିକତା ଦେବେ ବୋଲି ସେମାନେ ଆଶା ପ୍ରକାଶ କରିଛନ୍ତି । ସାରା ଦେଶକୁ ଖାଦ୍ୟ ସାମଗ୍ରୀ ଯୋଗାଉଥିବା ଏହି ଜାତୀୟ ସଙ୍ଗଠନରେ କାର୍ଯ୍ୟରତ ହଜାର ହଜାର କର୍ମଚାରୀ ଓ ଶ୍ରମିକ ଏବେ ବି ଖାଦ୍ୟ ସୁରକ୍ଷା ସୁନିଶ୍ଚିତ କରିବାକୁ କାମ କରୁଥିବାରୁ ସେମାନଙ୍କୁ କରୋନା ଭାଇରସ୍ ସଂକ୍ରମଣର (Coronavirus) ଭୟ ଅଧିକ ରହିଥିବା ସେମାନେ କହିଛନ୍ତି ।
ଉଭୟ ସଞ୍ଜୀବ କୁମାର ସିଂ ଓ ସୁନା ରାମ ଟୁଡୁ ଏ ପର୍ଯ୍ୟନ୍ତ କରୋନା ଭ୍ୟାକ୍ସିନ ନେଇ ନ ଥିଲେ । ହେଲେ ସେମାନେ କରୋନା କଟକଣା ମାନି ନିଜ କାର୍ଯ୍ୟ କରିଚାଲିଥିଲେ । ଭ୍ୟାକ୍ସିନ ନେଇଥିଲେ ସେମାନଙ୍କ ମୃତ୍ୟୁ ହୋଇ ନ ଥାନ୍ତା ବୋଲି କହିଛନ୍ତି ସେମାନଙ୍କ ପରିବାର ଲୋକେ । ଏଫ୍.ସି.ଆଇ.ର କର୍ମଚାରୀ ଓ ଶ୍ରମିକମାନଙ୍କୁ କରୋନା ଟିକା (Corona Vaccine) ଦେବାର ବ୍ୟବସ୍ଥା କରିବା ପାଇଁ ରାଜ୍ୟ ସରକାର ଜିଲ୍ଲାପାଳମାନଙ୍କୁ ଏପ୍ରିଲ୍ ୨୮ ତାରିଖରେ ଚିଠି ଲେଖିଥିଲେ ବି ଏ ପର୍ଯ୍ୟନ୍ତ ଓଡ଼ିଶା ଏଫ୍.ସି.ଆଇ.ରେ (Odisha FCI) ନିୟୋଜିତ ଲୋକଙ୍କ ମଧ୍ୟରୁ ପ୍ରାୟ ୮୦ ପ୍ରତିଶତ ଟିକା ନେଇପାରି ନ ଥିବା ଜଣାପଡ଼ିଛି ।
ଏହା ବି ପଢ଼ନ୍ତୁ | ଆସିଲା କରୋନା ପଛରେ ଥିବା ସାଙ୍ଘାତିକ ସତ୍ୟଃ ଚୀନ୍ ଏହାକୁ ଜୈବିକ ଅସ୍ତ୍ର ଭାବେ ପରୀକ୍ଷା କରୁଥିଲା!
"ସେ (ସୁନା ରାମ) ବାଲେଶ୍ୱର ଅଫିସରେ କାମ କରୁଥିବା ବେଳେ ମେ ୩ ତାରିଖଠାରୁ ଦେହରେ ଜ୍ୱର ରହୁଥିବା ଦେଖୁଥିଲେ । ୮ ତାରିଖ ଦିନ ପରୀକ୍ଷା କରାଇ ଜାଣିବାକୁ ପାଇଥଲେ ଯେ ତାଙ୍କୁ କରୋନା ଧରିଛି । ସେ ଘରକୁ ପଳାଇ ଆସି ହୋମ୍ ଆଇସୋଲେସନରେ ଥିଲେ । ସବୁ କିଛି ଠିକ୍ ଥିଲା । ଖିଆପିଆ କରୁଥିଲେ ଓ ଔଷଧ ବି ଖାଉଥିଲେ । ଆମେ ସମସ୍ତେ ଆଶା କରୁଥିଲୁ ସେ ଠିକ୍ ହୋଇଯିବେ । ହେଲେ ଗୁରୁବାର (ମେ ୧୩) ରାତିରେ ସେ ଡିନର୍ ଖାଇସାରି ବିଛଣାରେ ଥିବା ବେଳେ ନିଶ୍ୱାସ ନେବାରେ ଅସୁବିଧା ଅନୁଭବ କଲେ ଓ ସବୁ ଦିନ ପାଇଁ ଆଖି ବୁଜିଦେଲେ," କାନ୍ଦି କାନ୍ଦି କହିଛନ୍ତି ସୁନା ରାମଙ୍କ ପତ୍ନୀ ଫୁଲମଣି ଟୁଡୁ ।
ସବୁ ଦିନ ପରି ଗୁରୁବାର ରାତିରେ ସୁନା ରାମ ବିଛଣାକୁ ଯାଇଥିଲେ, ହେଲେ ଏ ଥର ତାଙ୍କ ଚେହେରାରେ ଅସ୍ୱାଭାବିକତା ଲକ୍ଷ କରିଥିଲେ ଫୁଲମଣି । "ମୁଁ ଦେଖିଲି ସେ ମୁଣ୍ଡ ଓ ହାତ କେମିତି ଅଜବ ଢଙ୍ଗରେ ହଲାଉଛନ୍ତି । ମୁଁ ପଚାରିଲି, 'କ'ଣ ଏମିତି ପିଲାଙ୍କ ପରି ମୁହଁ ହାତ ହଲାଉଛ?' ସେ କହିଲେ ତାଙ୍କୁ ନିଶ୍ୱାସ ନେବାରେ କଷ୍ଟ ହେଉଛି । ମୁଁ ତାଙ୍କୁ ପାଣି ପିଆଇଲି । ହେଲେ ସେ ସାଙ୍ଗେ ସାଙ୍ଗେ ଚାଲିଗଲେ," କହିଛନ୍ତି ଫୁଲମଣି ।
ସୁନା ରାମଙ୍କ କରୋନା ଆକ୍ରାନ୍ତ ହେବା ପରେ ତାଙ୍କ ଘର ମୂୟରଭଞ୍ଜ ଜିଲ୍ଲାର ତିରିଙ୍ଗ ବ୍ଲକ୍ ପୁରୁଣାପାଣି ଗାଁକୁ ଫେରି ଆସି ହୋମ୍ ଆଇସୋଲେସନରେ (home isolation) ଥିଲେ । ଏବେ ତାଙ୍କ ପୂରା ପରିବାର କରୋନାରେ ଆକ୍ରାନ୍ତ ହୋଇଛି ବୋଲି କହିଛନ୍ତି ଫୁଲମଣି । ସେ ନିଜେ, ତାଙ୍କ ଦୁଇ ପୁଅ - ୧୫ ବର୍ଷୀୟ ଭୁଜୁରଘୁ ଓ ୧୨ ବର୍ଷୀୟ ପୀଠଚାନ୍ଦ - ଓ ତାଙ୍କ ମା' ବି ଆକ୍ରାନ୍ତ ହୋଇଛନ୍ତି ।
"ସେ (ସୁନା ରାମ) ଯଦି ଟିକା ନେଇଥାନ୍ତେ ତାହେଲେ ସେ ଆଜି ଆମ ସହିତ ଥାଆନ୍ତେ । ଆମେ ବି କେହି ଏ ପର୍ଯ୍ୟନ୍ତ ଟିକା ନେଇନାହୁଁ । ଟିକାକରଣ କେନ୍ଦ୍ରରେ ଟିକା ନ ଥିବାରୁ କେବେ ଟିକା ମିଳିବ ତାହା ବି ଜାଣିନୁ । ଭଗବାନ ଆମକୁ ଓ ଆମ ପରି ସବୁ ଭାଇଭଉଣୀଙ୍କୁ ରକ୍ଷା କରନ୍ତୁ," କହିଛନ୍ତି ଫୁଲମଣି । କୋରାପୁଟରେ କରୋନାରେ ପ୍ରାଣ ହରାଇଥିବା ମୂଳତଃ ବିହାର ନିବାସୀ ସଞ୍ଜୀବ କୁମାର ସିଂଙ୍କ ପତ୍ନୀ ବି ଏହି ସମାନ କଥା କହିଥିଲେ ।
ଏଫ୍.ସି.ଆଇ.ର କମର୍ସିଆଲ୍ ଶାଖାରେ ମ୍ୟାନେଜର୍ ଥିବା ସୁନା ରାମ ଟୁଡୁ ଛଅ ମାସ ତଳେ ଭୁବନେଶ୍ୱରରୁ ବଦଳି ହୋଇ ବାଲେଶ୍ୱର ଯାଇଥିଲେ । ସେ ୨୦୦୬ ମସିହାରୁ ଏଫ୍.ସି.ଆଇ.ରେ କାର୍ଯ୍ୟ କରିଆସୁଥିଲେ । ଏଫ୍.ସି.ଆଇ.ର ଭୁବନେଶ୍ୱରରେ (Bhubaneswar) ଆୟୋଜିତ ସାଂସ୍କୃତିକ କାର୍ଯ୍ୟକ୍ରମରେ ମଞ୍ଚସ୍ଥ ହେଉଥିବା ନାଟକଗୁଡ଼ିକରେ ଭାଗ ନେଇ ସେ ନିଜ ଅଭିନୟ ପ୍ରତିଭା ଦ୍ୱାରା ସମସ୍ତଙ୍କ ପ୍ରିୟ ହୋଇଥିଲେ । ଦୁଇ ବର୍ଷ ତଳେ ସେ ଭୁବନେଶ୍ୱରର ବାଲିଅନ୍ତା ନିକଟରେ ଏକ ଫ୍ଲାଟ୍ କିଣିଥିଲେ ।
ଏଫ୍.ସି.ଆଇ.ର ଓଡ଼ିଶାରେ ଥିବା କାର୍ଯ୍ୟାଳୟଗୁଡ଼ିକରେ ଏ ପର୍ଯ୍ୟନ୍ତ ୫୧ ଜଣ କର୍ମଚାରୀ କରୋନାରେ ଆକ୍ରାନ୍ତ ହୋଇଥିବା, ସେଥିରୁ ୨୪ ଜଣ ସୁସ୍ଥ ହୋଇଥିବା ଓ ଜଣେ ମୃତ୍ୟୁ ବରଣ କରିଥିବା ସଙ୍ଗଠନ ପକ୍ଷରୁ ମେ ୧୨ ତାରିଖ ଦିନ କୁହାଯାଇଥିଲା । ଚିକିତ୍ସା ପରେ ସୁସ୍ଥ ହୋଇଥିବା ଅଧିକାରୀମାନଙ୍କ ମଧ୍ୟରେ ଡିଜିଏମ୍ ପି.କେ. ବେହୁରା ଓ ଟିଟିଲାଗଡ଼ର ଡିଏମ୍ ସଞ୍ଜୟ ପାଠୀଙ୍କ ପରି ବରିଷ୍ଠ ଅଧିକାରୀମାନେ ଅଛନ୍ତି । ଜ୍ୱରରେ ଆକ୍ରାନ୍ତ ହୋଇ କରୋନା ସଂକ୍ରମଣର ଲକ୍ଷଣ ଥିବା ଅନେକ ଏଫ୍.ସି.ଆଇ. କର୍ମଚାରୀ ଓ ଶ୍ରମିକ ଏବେ ସଙ୍ଗରୋଧରେ ରହୁଛନ୍ତି ଓ କେତେକ ହସପିଟାଲରେ ଚିକିତ୍ସାଧୀନ ଅଛନ୍ତି ବୋଲି କହିଛନ୍ତି ଜଣେ ବରିଷ୍ଠ ଅଧିକାରୀ ।
ଏଫ୍.ସି.ଆଇ. ଓଡ଼ିଶାର ମୁଖ୍ୟ ପ୍ରବନ୍ଧକ (ଜି.ଏମ୍.) ରାଜ୍ୟ ସରକାରଙ୍କୁ ଏହି ସଙ୍ଗଠନର କର୍ମଚାରୀ ଓ ଶ୍ରମିକମାନଙ୍କୁ କରୋନା ଟିକାକରଣରେ ପ୍ରାଥମିକତା ଦେବା ପାଇଁ ଅନୁରୋଧ କରିବା ପରେ ସ୍ୱାସ୍ଥ୍ୟ ସଚିବ ପ୍ରଦୀପ୍ତ କୁମାର ମହାପାତ୍ର ଏପ୍ରିଲ୍ ୨୮ ତାରିଖରେ ସବୁ ଜିଲ୍ଲାପାଳଙ୍କୁ ଏ ନେଇ ଏକ ଚିଠି ଲେଖିଥିଲେ । ସେହି ଚିଠିରେ ଏଫ୍.ସି.ଆଇ.ର ଭୁବନେଶ୍ୱର ମୁଖ୍ୟ କାର୍ଯ୍ୟାଳୟ, ସାତଟି ଡିଭିଜନାଲ୍ ଅଫିସ୍ ଓ ୧୯ଟି ଷ୍ଟୋରେଜ୍ ଡିପୋରେ କାର୍ଯ୍ୟରତ କର୍ମଚାରୀ ଓ ଶ୍ରମିକମାନଙ୍କ ଟିକାକରଣ ଶୀଘ୍ର କରାଇବା ପାଇଁ ଆଦେଶ ଦେଇଥିଲେ । ହେଲେ ଏହାର ୧୫ ଦିନ ପରେ ବି ତାହା କାର୍ଯ୍ୟକାରୀ ହୋଇ ନ ଥିବା ଅଭିଯୋଗ କରିଛନ୍ତି ଅନେକ ଏଫ୍.ସି.ଆଇ. କର୍ମଚାରୀ (FCI employees)।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
